Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 536/13/8806	Košice, 26.8.2013
EEČ : 2-65-233-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v obci XXXXX, okres XXXXX - okolie v dobe od 02. 01. 2013 do 25. 03. 2013 vo svojom byte v obytnom bloku na Sídlisku Cementáreň vykonal neoprávnený odber elektrickej energie tým spôsobom, že bez uzavretej zmluvy o pripojení bez použitia určeného meradla - elektromera, z hlavného ističa typu SEZ prúdovej hodnoty 25A napojil vodič CY 4mm, ktorý zaviedol do bytu, čím došlo k odberu elektrickej energie bez vedomia dodávateľa, čím takto pre Východoslovenskú distribučnú a. s. Mlynská 31, XXXXX, spôsobil škodu vo výške 95,49 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného policajta OO PZ XXXXX  sp. zn. ORP-747/TU-KS-2013 zo dňa 16. 08. 2013  bolo začaté trestné stíhanie a  vznesené obvinenie XXXXX pre prečin krádeže podľa § 212 ods. 2 písm. e/ Trestného zákona spáchaný na tom skutkovom základe, ako je uvedené vo výrokovej časti tohto uznesenia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

	Po skončení skráteného vyšetrovania poverený policajt predložil na tunajšiu prokuratúru vyšetrovací spis s návrhom na podmienečné zastavenie trestného stíhania obv. XXXXX.

	Po preskúmaní spisového materiálu som návrh povereného policajta akceptoval. Zistil som, že v priebehu skráteného vyšetrovania boli k veci vypočutí obvinený, svedkovia, boli vypracované znalecké posudky ako aj boli zabezpečené na vec sa vzťahujúce listinné doklady. Zároveň som zistil, že u obv. XXXXX sú splnené zákonné podmienky pre podmienečné zastavenie trestného stíhania.

	Trestný zákon za trestný čin, pre ktorý je obvinený stíhaný, ustanovuje hornú hranicu trestu odňatia slobody do päť rokov.

	Obvinený sa k spáchaniu trestnej činnosti v prípravnom konaní v celom rozsahu priznal, vyhlásil, že spáchal skutok, pričom stanovil presné obdobie, kedy vykonával neoprávnený odber elektrickej energie, svoje konanie oľutoval, nahradil škodu v celkovej sume 160 € a požiadal prokurátora o podmienečné zastavenie trestného stíhania.

	Svedok - poškodený XXXXX splnomocnený zástupca poškodenej spoločnosti vo svojej výpovedi uviedol, že obv. XXXXX nahradil škodu v celkovej výške 160 € a to v štyroch splátkach po 40 €.

Zo záverov znaleckého posudku vyplýva, že za obdobie, ktoré uviedol obvinený, že vykonával neoprávnený odber elektrickej energie spôsobil pre Východoslovenskú distribučnú a. s. Mlynská 31, XXXXX, škodu vo výške 95,49 €.

Zo správy z miesta trvalého bydliska je obvinený charakterizovaný kladne.

XXXXX v posledných 10 rokoch nebol súdne trestaný.
	 
	Vzhľadom na osobu obvineného a na okolnosti prípadu možno považovať podmienečné zastavenie trestného stíhania s uložením skúšobnej doby v trvaní      15 mesiacov u obv. XXXXX za dostačujúce.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor